《与狄明叔别十载迩来舟过清源凡三系缆俱不及晤特纡道访之南郊》
明代·胡应麟

黄河南下半飞沙，一别旗亭鬓已华。玄阁千秋扬氏草，青门五色邵侯瓜。

频年罢击霜天筑，几度空浮雪夜槎。闻说玳筵歌吹满，春衫行醉碧桃花。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。